कमलनाथ का 'शक्ति परीक्षण': BJP की 'धमकी' बेअसर- उसी के दो विधायकों ने इस बिल पर दिया सरकार का साथ  
कमलनाथ ने जुटाए संख्या से ज़्यादा वोट
ऐडवोकेट प्रोटेक्शन बिल पर 122 MLA साथ
बीजेपी के ही दो विधायकों ने दिया सरकार का साथ
Two BJP MLAs vote in favour of Kamal Nath Govt during voting on criminal law(amendment) in Madhya Pradesh assembly pic.twitter.com/TEALmXA4g0

इसके बाद मुख्यमंत्री कमलनाथ ने कहा, 'ये बहुमत सिद्ध करने का मतदान है. इसमें बीजेपी के दो सदस्यों नारायण त्रिपाठी और शरद कोल ने सरकार का साथ दिया. हमें 122 मत मिले. हमारी सरकार अल्पमत की सरकार नहीं है. उधर, नारायण त्रिपाठी ने कहा कि घर वापसी हुई है.
इससे पहले मुख्यमंत्री कमलनाथ ने कहा था कि रोज-रोज अल्पमत की सरकार की ढोलकी बजाते रहते हैं, आज हो ही जाये आर पार. वहीं हंगामे के बीच बसपा विधायक रामबाई ने कहा कि कमलनाथ सरकार अंगद के पांव की तरह अडिग है. पैसे दोगे तो खा भी लेंगे और साथ भी नहीं देंगे.
बता दें कि भाजपा नेताओं पर सदन के बाहर बार-बार कमलनाथ के नेतृत्व वाली कांग्रेस नीत मध्य प्रदेश सरकार के गिरने का बयान देने का आरोप लगाते हुए कांग्रेस ने सोमवार को कहा था कि यदि भाजपा में हिम्मत है तो वह विधानसभा के मौजूदा मॉनसून सत्र में साबित करे कि कमलनाथ सरकार के पास पर्याप्त संख्या बल नहीं है. कांग्रेस की मध्य प्रदेश इकाई के मीडिया विभाग की अध्यक्ष शोभा ओझा ने मीडिया को बताया था, ‘भाजपा नेता सदन के बाहर मध्य प्रदेश की कांग्रेस सरकार गिरने के बयान देते हैं. बजट के दौरान मौके होते हैं. भाजपा ने सदन में मत-विभाजन क्यों नहीं मांगा?''
बता दें कि मध्यप्रदेश विधानसभा में सदस्य संख्या 230 है. कांग्रेस के पास 114 विधायक हैं. वहीं उसे 4 निर्दलीय, 2 बसपा और 1 सपा के विधायक का समर्थन मिला हुआ है, जिसके चलते 230 विधायकों वाली विधानसभा में कमलनाथ सरकार के पास कुल 121 विधायक हैं जो बहुमत के आंकड़े से सिर्फ 5 विधायक ज्यादा हैं. वहीं बीजेपी के विधायकों की संख्या 108 है.